Zásahy hliadok MsP v 23. týždni
	V týždni od 1. júna do 7. júna 2009 preverovali hliadky mestskej polície v hlavnom meste 2140 udalostí. Medzi nimi bolo aj 228 takých, ktoré po overení hliadkami priamo na mieste sa ukázali ako neopodstatnené.
	Opodstatnenými ale na druhej strane boli priestupky motoristov voči pravidlám bezpečnosti a plynulosti v cestnej premávke a takýchto priestupkov zistili jednotlivé hliadky 998. Na miestach vyhradených pre zdravotne postihnutých občanov bez oprávnenia parkovať tu zanechalo svoje vozidlá osem motoristov. V súvislosti s parkovaním na vyhradených parkovacích miestach zistili hliadky mestskej polície v sledovanom týždni 82 priestupkov.
	V oblasti porušení pravidiel verejného poriadku sa stalo v priebehu týždňa 33 priestupkov. Na telefonáty, v ktorých volajúci poukazovali na prípady rušenia nočného pokoja zasahovali hliadky 24 krát. Majitelia psov štatistiku mestskej polície doplnili o 53 nových zistení.
	Nemalou mierou sa o zásahy hliadok mestskej polície postarali aj „tiežpredajcovia“, ktorí predávali svoj tovar v rozpore so zásadami ambulantného predaja a trhového poriadku a tých bolo počas týždňa 25. Trávnaté plochy si za miesto zaparkovania pre svoje motorové vozidlo zvolilo 49 vodičov.
	Štatistika mestskej polície ďalej prezrádza, že v zóne s dopravným obmedzením sa stalo počas týždňa 217 priestupkov a v pešej zóne ich riešili hliadky 10. Čistota a poriadok bola ľahostajná pre 170 priestupcov a konzumácii alkoholických nápojov na verejných priestranstvách napriek ich zákazu sa venovalo 128 priestupcov. 
	Prípady obťažovania okoloidúcich sa vyskytli 13 krát. Kontroly medzi taxikármi odhalili v ich radoch 26 rozličných porušení. Na miestne úrady bolo oznámených 12 vozidiel vykazujúcich známky autovrakov.
	Najviac priestupkov počas prvého júnového týždňa a to 68 sa stalo na Saratovskej ulici. Blokovacie zariadenia si na vozidlách našlo 661 vodičov a 175 motoristov si po odtiahnuté vozidlá muselo zájsť na parkoviská odťahovacích služieb.